Intern strid i bandegruppering

Langt de fleste af skudepisoderne i hovedstadsområdet menes at være forbundet til en intern rivalisering i en bande på Nørrebro.

Politiet mener, at skyderierne og en række overfald på det seneste kan kobles sammen med, at en bandegruppering fra Nørrebro er blevet splittet op i to nye grupperinger.

Læs også : Politiets teori om ny bandekonflikt: Ledende personer i bandegruppering er i åben krig

Den ene af grupperingerne har forbindelse til området omkring Greve og Hundige, mens den anden har forbindelse til Nørrebro og Nordvest i København.

Striden mellem de to grupperinger eskalerede ifølge politiet med skudepisoden i Heimdalsgade for godt en uge siden. Men hvad der har fået striden til at bryde ud i lys lue, har politiet endnu ikke overblik over.

På Nørrebro er politiet massivt til stede med både civilklædte betjente og folk i uniform. Københavns Politi oplyser, at man har anmodet Rigspolitiet om ekstra forstærkninger til bandeindsatsen. Det første hold fra landets øvrige politikredse ankommer i dag, skriver politiet på Twitter.